N á v r h

NARIADENIE VLÁDY
Slovenskej republiky

z......2002

o výške pracovnej odmeny a podmienkach jej poskytovania obvineným a odsúdeným, výške peňažnej odmeny za výkon iných prospešných prác a podmienkach jej poskytovania odsúdeným 

Vláda Slovenskej republiky (ďalej len „vláda“) podľa § 16 ods. 3 zákona Národnej rady Slovenskej republiky č. 156/1993 Z.z. o výkone väzby v znení zákona č. ..../2002 Z.z., § 29 ods. 1 a § 29a ods. 5 zákona č. 59/1965 Zb. o výkone trestu odňatia slobody v znení zákona č. ..../2002 Z.z.  nariaďuje:

§ 1
Všeobecné ustanovenie

	Toto nariadenie vlády upravuje výšku pracovnej odmeny, podmienky jej poskytovania obvineným zaradeným do práce v ústave na výkon väzby a odsúdených zaradených do práce v ústave na výkon trestu odňatia slobody, strediskách vedľajšieho hospodárstva ústavu na výkon trestu odňatia slobody a u právnických osôb na základe zmluvy o zaradení odsúdených do práce v súlade s osobitným predpisom 1), výšku a podmienky poskytovania peňažnej odmeny odsúdeným za výkon iných prospešných prác.

§ 2
Pracovná odmena obvineného a odsúdeného

(1) Pracovnú odmenu obvineného alebo odsúdeného zaradeného do práce vo výkone väzby alebo výkone trestu odňatia slobody (ďalej len „výkon trestu“) tvorí:
a)	pracovná tarifa,
b)	pracovné zvýhodnenie za prácu nadčas,
c)	pracovné zvýhodnenie za prácu v sobotu a v nedeľu,
d)	pracovné zvýhodnenie za prácu vo sviatok,
e)	pracovné zvýhodnenie za prácu v noci,
f)	pracovné zvýhodnenie za prácu v sťaženom a zdraviu škodlivom pracovnom prostredí,
g)	ohodnotenie práce.

(2) Pracovnú odmenu obvinenému alebo odsúdenému priznáva riaditeľ ústavu na výkon väzby, riaditeľ ústavu na výkon trestu odňatia slobody,  riaditeľ Ústavu na výkon trestu odňatia slobody pre mladistvých a riaditeľ nemocnice pre obvinených a odsúdených (ďalej len „riaditeľ ústavu“).

___________________
1) Čl. 2 ods. 2 písm. c) oznámenia Federálneho ministerstva zahraničných vecí č. 506/1990 Zb. o dojednaní Dohovoru o nútenej alebo povinnej práci.
§ 3
Pracovná tarifa

(1) Riaditeľ ústavu obvinenému alebo odsúdenému prizná pracovnú tarifu podľa vykonávanej práce, odpracovanej doby alebo normy spotreby práce (ďalej len „práca“) v súlade s charakteristikami pracovných taríf podľa prílohy č. 1, miery zložitosti, zodpovednosti, množstva a namáhavosti práce podľa katalógu pracovných činností uvedeného v prílohe č. 2 a vo výške a v rozsahu uvedenom v prílohe č. 3 a  č. 4.

(2) Na účely odmeňovania obvinených alebo odsúdených zaradených do práce sa používajú štyri pracovné tarify podľa odseku 3. Stupnicu pracovných taríf upravuje príloha č. 3 a č. 4 podľa započítanej praxe. Na určenie dĺžky započítanej praxe sa primerane použije osobitný predpis. 2)

 (3) Výška pracovných taríf v prvom pracovnom stupni je:
a) 1. pracovná tarifa	3.240,- Sk mesačne alebo 17,50 Sk za hodinu,
b) 2. pracovná tarifa	3.520,- Sk mesačne alebo 19,00 Sk za hodinu,
c) 3. pracovná tarifa	3.820,- Sk mesačne alebo 20,70 Sk za hodinu,
d) 4. pracovná tarifa	6.250,- Sk mesačne alebo 33,80 Sk za hodinu.

(4) Riaditeľ ústavu môže vo výnimočných prípadoch pri odmeňovaní obvinených alebo odsúdených dočasne použiť štvrtú pracovnú tarifu podľa odseku 3 písm. d) z dôvodu nedostatočného počtu kvalifikovaných príslušníkov alebo  zamestnancov zboru a na zabezpečenie plnenia úloh zboru.
 
(5) Riaditeľ ústavu obvinenému alebo odsúdenému zohľadní prax vykonávanú v príslušnom odbore činnosti a prizná mu tretiu alebo štvrtú pracovnú tarifu, vrátane pracovných stupňov, len ak túto prax a odbornú spôsobilosť obvinený alebo odsúdený hodnoverným spôsobom preukáže; inak mu určí prvú alebo druhú pracovnú tarifu, vrátane príslušných pracovných stupňov.

(6) Výška pracovnej tarify podľa odseku 3 patrí po odpracovaní fondu pracovného času 3) vrátane platených sviatkov.

(7) Obvinenému alebo odsúdenému, ktorý je zaradený do práce na kratší pracovný čas4) ako podľa odseku 6, alebo ktorý neodpracoval v kalendárnom mesiaci všetky pracovné dni, patrí pracovná tarifa podľa odseku 3 vo výške zodpovedajúcej odpracovanému času.

§ 4
Výkon normovaných prác

(1) Riaditeľ ústavu určí výkon normy práce obvineného alebo odsúdeného; pritom musí vziať do úvahy pracovné tempo primerané fyziologickým a neuropsychickým možnostiam, predpisy o bezpečnosti a ochrane zdravia pri práci a čas na prirodzené potreby, stravovanie a oddych.

_____________________________________________
2) § 18 ods. 2 a 3 zákona č. 313/2001 Z.z. o verejnej službe.
3) § 85 ods. 2, § 87 a § 91 ods. 5 zákona č. 311/2001 Z.z.. Zákonník práce.
4) § 85 Zákonník práce.
(2) Za výkon normovanej práce podľa odseku 1 patrí obvinenému alebo odsúdenému pracovná tarifa v súlade s § 3 ods. 3 písm. a) až c), pričom príslušnej výške pracovnej tarify zodpovedá 100%-ný výkon práce.

(3) Ak obvinený alebo odsúdený vlastným zavinením nesplnil normu spotreby práce, zníži sa jeho pracovná tarifa o príslušné percento.

§ 5
Pracovná odmena pri chybnej práci

Obvinenému alebo odsúdenému nepatrí za prácu pracovná odmena, ak vyrobí zavinene svojou chybnou prácou nepodarok. Ak možno nepodarok opraviť a ak obvinený alebo odsúdený urobí opravu sám, patrí mu pracovná odmena za prácu alebo pracovná odmena za prácu na takomto výrobku, nie však pracovná odmena za vykonanie opravy. Pracovná odmena mu patrí aj vtedy, ak mu po oznámení nedostatku nebolo uložené zastaviť prácu. Ak obvinený alebo odsúdený chybnú prácu alebo nepodarok nezavinil, patrí mu pracovná odmena ako za bezchybnú prácu.

§ 6
Pracovné zvýhodnenie za prácu nadčas

(1) Za hodinu práce nadčas5) v strediskách vedľajšieho hospodárstva ústavu patrí obvinenému alebo odsúdenému okrem pracovnej tarify podľa § 2 ods. 1 písm. a) aj pracovné zvýhodnenie vo výške 25 % hodinového priemeru pracovnej tarify v Sk za kalendárny mesiac, v ktorom obvinený alebo odsúdený vykonal prácu nadčas; zlomky hodín v priebehu jedného kalendárneho mesiaca sa sčítajú. 

 (2) Pracovné zvýhodnenie za prácu nadčas podľa odseku 1 patrí obvinenému alebo odsúdenému až po splnení podmienok podľa § 3 ods. 6 alebo § 4 ods. 2.

(3) Ak obvinený alebo odsúdený bol zaradený do práce v strediskách vedľajšieho hospodárstva ústavu a odpracoval len časť kalendárneho mesiaca a zvyšok kalendárneho mesiaca už nebol zaradený do práce, pracovné zvýhodnenie za prácu nadčas patrí až po splnení podmienok podľa odseku 1 a 2.

(4) Ak obvinený alebo odsúdený v priebehu kalendárneho mesiaca nadpracúva v strediskách vedľajšieho hospodárstva ústavu dobu, ktorá mu bola uznaná ako ospravedlnená absencia, nepatrí mu pracovné zvýhodnenie za prácu nadčas, dokedy nesplní podmienky podľa odseku 1 a 2.

(5) Ak obvinený alebo odsúdený bol zaradený na prácu v strediskách vedľajšieho hospodárstva ústavu počas kalendárneho mesiaca a časť z neho poberal nemocenské6), patrí mu pracovné zvýhodnenie za prácu nadčas, ak v tomto kalendárnom mesiaci splnil podmienky podľa odseku 1 a 2, pričom doba poberania nemocenského6) pre posúdenie pracovného zvýhodnenia za prácu nadčas sa do fondu pracovného času podľa § 3 ods. 6 zohľadňuje.
______________________
5) § 97 Zákonník práce.
6) § 11 písm. b) bod 1 zákona č. 54/1956 Zb. o nemocenskom poistení zamestnancov v znení  neskorších predpisov.
(6) Ak bol obvinený alebo odsúdený v priebehu kalendárneho mesiaca premiestnený do iného ústavu, kde bol opätovne zaradený do práce v strediskách vedľajšieho hospodárstva ústavu, pracovné zvýhodnenie za prácu nadčas mu patrí až po splnení podmienok podľa odseku 1 a 2. Zhodnotenie predchádzajúcej práce v strediskách vedľajšieho hospodárstva ústavu vykoná ústav, do ktorého bol odsúdený naposledy premiestnený pred rozdelením čistej pracovnej odmeny podľa osobitného predpisu7); na tento účel pôvodný ústav vyhotoví a odstúpi príslušné podklady.

(7) Obvinenému alebo odsúdenému, ktorý v priebehu kalendárneho mesiaca bol prepustený, pričom počas tohto mesiaca bol zaradený do práce v strediskách vedľajšieho hospodárstva ústavu, ku dňu prepustenia len pomerne splnil podmienky podľa odseku 1 a 2 a vznikol za prácu v strediskách vedľajšieho hospodárstva ústavu nárok za prácu nadčas5), patrí mu pracovné zvýhodnenie za prácu nadčas.

(8) Obvinenému alebo odsúdenému, ktorý je odmeňovaný podľa vykonávanej práce a odpracovanej doby a vykonáva tieto práce nad rozsah pracovného času podľa § 3 ods. 7, patrí náhradné voľno, avšak nepatrí mu pracovné zvýhodnenie za prácu nadčas5) podľa odseku 1. Ak však obvinený alebo odsúdený pred prepustením z výkonu väzby alebo výkonu trestu náhradné voľno nevyčerpal, patrí mu aj zvýhodnenie za prácu nadčas5).

(9) Pri uplatňovaní nerovnomerného rozvrhnutia fondu pracovného času8) sa pri posudzovaní práce nadčas5) vychádza z vopred určeného harmonogramu.

§ 7
Pracovné zvýhodnenie za prácu v sobotu a v nedeľu

(1) Za hodinu práce v sobotu a v nedeľu patrí obvinenému alebo odsúdenému okrem pracovnej tarify podľa § 2 ods. 1 písm. a) aj pracovné zvýhodnenie vo výške 25 % hodinového priemeru pracovnej tarify v Sk za kalendárny mesiac, v ktorom obvinený alebo odsúdený pracoval v sobotu a v nedeľu; zlomky hodín v rámci jedného kalendárneho mesiaca sa sčítavajú.

(2) Pri uplatňovaní nerovnomerného rozvrhnutia fondu pracovného času8) sa pri posudzovaní práce v sobotu a v nedeľu vychádza z vopred určeného harmonogramu.

§ 8
Pracovné zvýhodnenie za prácu vo sviatok

(1) Za hodinu práce vo sviatok patrí obvinenému alebo odsúdenému popri pracovnej tarife podľa § 2 ods. 1 písm. a) aj pracovné zvýhodnenie vo výške 50 % hodinového priemeru pracovnej tarify v Sk za kalendárny mesiac, v ktorom obvinený alebo odsúdený pracoval vo sviatok; zlomky hodín v  kalendárnom mesiaci sa sčítavajú.
(2) Pri uplatňovaní nerovnomerného rozvrhnutia fondu pracovného času8) sa pri posudzovaní práce vo sviatok vychádza z vopred určeného harmonogramu.

_____________________
7) § 29 ods. 2 zákona č. 59/1965 Zb. o výkone trestu odňatia slobody v znení zákona č...../2002 Z.z..
8) § 87 ods. 1 Zákonníka práce.
§ 9
Pracovné zvýhodnenie za prácu v noci

(1) Za prácu v noci sa považuje práca v čase od 22,00 hodiny do 06,00 hodiny.

(2) Za hodinu práce v noci patrí obvinenému alebo odsúdenému popri pracovnej tarife podľa § 2 ods. 1 písm. a) aj pracovné zvýhodnenie vo výške 20 % hodinovej tarify v Sk za kalendárny mesiac, v ktorom obvinený alebo odsúdený pracoval v noci; zlomky hodín v  kalendárnom mesiaci sa sčítavajú.

§ 10
Pracovné zvýhodnenie za prácu v sťaženom a zdraviu škodlivom 
pracovnom prostredí

(1) Za hodinu práce v sťaženom a zdraviu škodlivom pracovnom prostredí patrí obvinenému alebo odsúdenému popri pracovnej tarife podľa § 2 ods. 1 písm. a) aj pracovné zvýhodnenie vo výške 20 % hodinovej tarify v Sk za kalendárny mesiac, v ktorom obvinený alebo odsúdený  pracoval v sťaženom a zdraviu škodlivom pracovnom prostredí; zlomky hodín v  kalendárnom mesiaci sa sčítavajú. Pracovná tarifa a pracovné zvýhodnenie obvinenému alebo odsúdenému nepatrí za dobu, ktorá sa inak považuje za ospravedlnenú.

(2) Ukazovatele prekročenia najvyššie prípustných hodnôt škodlivých faktorov, ktoré pôsobia na prácu alebo pracovné prostredie obvineného alebo odsúdeného, upravujú osobitné predpisy9). Riziko prekročenia na základe žiadosti ústavu alebo právnickej osoby posudzuje príslušný orgán na ochranu zdravia.10)

(3) Pracovné činnosti, pri ktorých dochádza k ohrozeniu života alebo zdravia obvinených alebo odsúdených v pracovnom prostredí, sú činnosti s rizikom škodlivého pôsobenia podľa osobitných predpisov.11)

Ohodnotenie práce
§ 11

(1) Za vyšší výkon normovanej práce v požadovanej kvalite možno obvinenému alebo odsúdenému, ktorému bola priznaná pracovná tarifa podľa § 3 ods. 3 písm. a) až c), priznať ohodnotenie výkonu normovanej práce o percentuálnu výšku, o ktorú obvinený alebo odsúdený prekročil normu spotreby práce nad 100 %.

_______________________________
9) Napríklad zákon Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov, vyhláška Ministerstva zdravotníctva Slovenskej socialistickej republiky č. 14/1977 Zb. o ochrane pred nepriaznivými účinkami hluku a vibrácií, vyhláška Ministerstva zdravotníctva Slovenskej republiky č. 123/1993 Z.z. o ochrane zdravia pred účinkami elektromagnetického poľa, úprava Ministerstva zdravotníctva Slovenskej socialistickej republiky č. Z-7631/1984-B/2-06 o hygienických zásadách pri práci s chemickými karcinogénmi (čiastka 24/1985 Zb.) v znení výnosu Ministerstva zdravotníctva Slovenskej republiky (č. 375/1990 Zb.).
10) § 12 písm. c) a § 20 zákona Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov.
11) § 124 ods. 2 Zákonníka práce.

(2) Pri výkone normovaných prác podľa odseku 1 možno obvinenému alebo odsúdenému priznať ohodnotenie výkonu práce už odo dňa jeho zaradenia, ak plní normu spotreby práce v požadovanej kvalite a nad 100 %.

(3) Za kvalitne organizovanú prácu na pracovisku alebo za kvalitne vykonávanú prácu môže riaditeľ ústavu na základe predloženého návrhu priznať obvinenému alebo odsúdenému ohodnotenie až do výšky 20 % pracovnej tarify v Sk v prvom pracovnom stupni podľa § 3 ods. 3 až po uplynutí dvoch mesiacov od jeho zaradenia.

§ 12 

Podrobnosti o zaradení obvinených a odsúdených na funkčné miesta podľa vykonávaných pracovných činností v súlade s prílohou č. 2 určí minister spravodlivosti.

§ 13
Peňažná odmena odsúdeného za výkon iných prospešných prác 
mimo ústavu

(1) Ak sa riaditeľ ústavu dohodne s rozpočtovou organizáciou, príspevkovou organizáciou, grémiom tretieho sektora alebo obcou na výkone iných prospešných prác mimo ústavu12), výška dohodnutej peňažnej odmeny za hodinu výkonu iných prospešných prác je najmenej 50 % z pracovnej tarify podľa § 3 ods. 3 písm. a); zlomky hodín v kalendárnom mesiaci sa sčítavajú.

(2) Horná hranica peňažnej odmeny za výkon iných prospešných prác mimo ústavu podľa odseku 1 nie je obmedzená.

(3) Odsúdenému, ktorý je zaradený na výkon iných  prospešných prác mimo ústavu, nevzniká po dobu zaradenia na prospešné práce nárok na:
a)	dávky nemocenského poistenia,
b)	účasť na dôchodkovom zabezpečení,
c)	účasť na podpore v nezamestnanosti,
d)	prídavok k priznaným stravným dávkam.

(4) Rozdelenie peňažnej odmeny odsúdeného podľa odseku 1 vykoná ústav samostatne v termíne ako rozúčtovanie čistej pracovnej odmeny podľa osobitného predpisu7).

Spoločné, prechodné a záverečné ustanovenia
§ 14

(1) Ak podľa ustanovení tohto nariadenia patria obvinenému alebo odsúdenému jednotlivé zložky pracovnej odmeny podľa § 2 ods. 1 za prácu, zaokrúhľuje sa až výsledná suma a to tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom hore.

_________________________________
12) § 29a ods. 1 zákona č. 59/1965 Zb. o výkone trestu odňatia slobody v znení zákona č...../2002 Z.z..

(2) Pracovná odmena podľa tohto nariadenia sa poskytne prvýkrát za kalendárny mesiac nasledujúci po dni nadobudnutia účinnosti tohto nariadenia.

§ 15

Toto nariadenie vlády nadobúda účinnosť 1. septembra 2002.

	Príloha č. 1 
k nariadeniu vlády č.       /2002 Z.z.

Charakteristiky pracovných taríf obvinených a odsúdených zaradených do práce

1. Pracovná tarifa
Kvalifikačný predpoklad: neustanovuje sa (poučenie)

Výkon pomocných prác, ktoré si vyžadujú len poučenie na plnenie presných postupov a pokynov, s malou zmyslovou záťažou a bežnou fyzickou a psychickou námahou, bez zodpovednosti a bez ďalších väzieb na iné činnosti.

2. Pracovná tarifa
Kvalifikačný predpoklad: neustanovuje sa (odborné zaškolenie alebo zaučenie)

Výkon prípravných alebo pomocných alebo prevádzkovo-manipulačných prác, ktorý si vyžaduje potrebné odborné zaškolenie alebo zaučenie, spravidla s obmedzenou zodpovednosťou, bežnou alebo zvýšenou fyzickou námahou, vrátane zvýšeného rizika pracovného úrazu, bežnou psychickou a zmyslovou záťažou a menšími väzbami na ďalšie činnosti.

3. Pracovná tarifa
Kvalifikačný predpoklad: stredné odborné vzdelanie, úplné stredné odborné vzdelanie alebo vyššie odborné vzdelanie, a ak to vyžaduje samostatný výkon prác, tak aj odborná spôsobilosť1)

Samostatný výkon ucelených rutinných, obslužných alebo remeselných prác alebo opakovaných kontrolovateľných administratívnych, administratívno-technických alebo prevádzkovo-manipulačných prác podľa určených postupov alebo podrobných prevádzkových režimov s určitými ďalšími prevádzkovými nadväznosťami, s obmedzenou zodpovednosťou, rizikom pracovného úrazu a zvýšenou fyzickou alebo psychickou záťažou.

__________________________
1) Napríklad vyhláška Slovenského úradu bezpečnosti práce č. 74/1996 Z.z. na zaistenie bezpečnosti a ochrany zdravia pri práci, bezpečnostných, tlakových, zdvíhacích, elektrických a plynových technických zariadení a odbornej spôsobilosti.
4. Pracovná tarifa
Kvalifikačný predpoklad:  bakalárske vzdelanie alebo vysokoškolské vzdelanie so zodpovedajúcou špecializáciou
Výkon samostatných, osobitne náročných, odborných a špecializovaných prác podmienený voľbou správneho postupu, pričom sa nesmie vybočiť z alternatívnych technických, technologických, prevádzkových, ekonomických, administratívnych  a iných postupov, vrátane dodržania nadväznosti na iné činnosti s primeranou mierou zodpovednosti s možnými dôsledkami na úsek činnosti ústavu.

	Príloha č. 2 
k nariadeniu vlády č.       /2002 Z.z.

Katalóg pracovných činností obvinených a odsúdených
zaradených do práce

1. Pracovná tarifa
Kvalifikačný predpoklad: neustanovuje sa (poučenie)

1. 01. Pracovné činnosti z okruhu stravovania
01	Pomocný výkon prác pri príprave jedál, zber a umývanie kuchynského riadu, čistenie a obsluha jednoúčelových kuchynských strojov a pod.
02	Výdaj jedál s prípadnou obsluhou stravníkov.

1. 02. Pracovné činnosti z okruhu ubytovania, upratovania a čistenia
01	Bežné upratovanie vrátane vynášania odpadkov, čistenia kobercov vysávačom a dezinfekcia sociálnych zariadení, čistenie okien bez ich rozoberania, interiérov, exteriérov, výmena záclon alebo závesov.
02	Zabezpečovanie prevádzky v šatniach, vydávanie kľúčov, bielizne a podávanie základných informácií o prevádzkovom poriadku účelových zariadení zboru a o poskytovaných službách.
03	Starostlivosť o čistotu a poriadok v priestoroch účelových zariadení zboru vrátane inventára, výmena alebo prezliekanie bielizne, sprostredkúvanie služieb (napr. žehlenie oblekov, čistenie obuvi).
04	Žehlenie posteľnej a rovnej bielizne ručne alebo na jednoduchých žehliacich strojoch vrátane ručného dožehľovania a skladania bielizne.
05	Pomocný výkon práce pri bežnej údržbe odevu, bielizne alebo obuvi.
06	Jednoduchý výkon práce v práčovni.
07	Ručné čistenie komunikácií a plôch zametaním, umývaním, zbieraním, zoškrabávaním a zhŕňaním nečistôt všetkého druhu vrátane udržiavania priechodnosti odpadových kanálov.

1. 03. Pracovné činnosti z okruhu manipulácie
01	Jednoduchá obsluha prevádzkových zariadení (napr. rozmnožovacie a kopírovacie stroje, drviče papiera).
02	Prijímanie, potvrdzovanie, triedenie a doručovanie písomností a zásielok v ústave.
03	Zapisovanie korešpondencie do protokolov, sprostredkúvanie obehu spisov, dokladov, tlače v ústave.
04	Jednoduché pomocné práce podľa presných pokynov (napr. výdaj kníh, športových potrieb).
05	Príjem a výdaj materiálu z príručných skladov.
06	Ručné balenie sypkých, pevných alebo tekutých látok vrátane vizuálnej  kontroly, váženia a uzatvárania obalov.

1. 04. Pracovné  činnosti z  okruhu  obsluhy, remeselného, opravárskeho  a údržbárskeho výkonu prác
01	Jednoduchý pomocný výkon prác na vlečke, v sklade, údržbárskej dielni, opravárenskej dielni alebo v garáži.
02	Základný ručný výkon zámočníckej práce (zrážanie hrany, konzervovanie, čistenie, odmasťovanie, nanášanie ochrannej pasty alebo náteru, ohýbanie plechu s jedným alebo dvoma ohybmi vo zveráku alebo ohýbačke).
03	Základný výkon zámočníckej práce (napr. zhotovovanie tesnenia z rôznych materiálov vysekávaním alebo vystrihovaním).
04	Jednoduchý pomocný výkon práce (napr. ukladanie materiálu, rozoberanie debnenia).
05	Frézovanie alebo obrábanie jednoduchých dielov na nastavených strojoch.
06	Sústruženie podložky z tyčového materiálu na úplne nastavenom automatickom sústruhu.
07	Bodové zváranie malých dielcov s vizuálnou kontrolou.

1. 05. Pracovné činnosti z  okruhu pôdohospodárstva
01	Jednoduchý ručný výkon práce v záhradníctve a ovocinárstve s použitím bežného náradia.
02	Jednoduchý a pomocný ručný výkon práce v záhradách, sadoch, lesoch alebo pri zabezpečovaní verejnej a inej zelene s použitím bežného náradia (napr. kosenie, strihanie, polievanie, sadenie, pletie, čistenie, zber).
03	Jednoduchý pomocný výkon práce pri chove úžitkových zvierat.
04	Ručné poprašovanie semenáčov a sadeníc chemickými prostriedkami, plnenie téglikov, vreciek, polyetylénových pásov hnojivovými substrátmi.
05	Balenie a príprava semenáčov a sadeníc lesných drevín na expedíciu.
06	Plnenie jám snehom a ľadom pre zakladanie sadeníc.
07	Ručná príprava pôdy plytkým zhrňovaním pre prirodzenú obnovu lesa.

2. Pracovná tarifa
Kvalifikačný predpoklad: neustanovuje sa (odborné zaškolenie alebo zaučenie)

2. 01. Pracovné činnosti z okruhu stravovania
01	Výroba jednoduchých druhov teplých jedál, polievok, cukrárskych výrobkov alebo jedál studenej kuchyne, dohotovovanie a výdaj jedál alebo rôznych príloh k hlavným jedlám.
02	Ručné vaľkanie chleba a ručné vyhotovovanie náročnejších druhov pečiva (napr. vianočka, hviezdičky, ozdobovanie koláčov, prevaľovanie lístkového cesta).
03	Sádzanie chleba zo slamienok do priebežných pecí.
04	Samostatný predaj tovaru a jedál v bufete s úpravou jedla na tanieri, výroba a výdaj teplých alebo nealkoholických nápojov.
05	Obsluha v jedálni účelového zariadenia zboru.

2. 02. Pracovné činnosti z okruhu ubytovania, upratovania a čistenia
01	Starostlivosť o zverené izby v účelovom zariadení zboru a ich príslušenstvo vrátane výmeny a prezliekania bielizne; samostatné vedenie príručného skladu vrátane zodpovednosti; sprostredkúvanie služieb alebo obsluha minibaru vrátane odovzdávania podkladov na vyúčtovanie.
02	Pomocný výkon práce v účelovom zariadení zboru na recepcii bez oddelenej činnosti vrátnice (napr. vedenie denníka ubytovaných, knihy návštev), vyberanie poplatkov za poskytované služby.
03	Čistenie všetkých typov rozoberateľných okien vrátane ich rozoberania a skladania.
04	Upratovanie po maliaroch, murároch a pod. s použitím rôznych mechanických upratovacích strojov.
05	Komplexné upratovanie v zdravotníckom a účelovom zariadení zboru (napr. v nemocnici pre obvinených a odsúdených).
06	Komplexné čistenie a údržba výrobných a prevádzkových priestorov vrátane čistenia značne znečistených plôch.
07	Príjem a výdaj zákaziek v zberniach.
08	Príjem bielizne s kontrolou stavu stupňa a charakteru znečistenia a poškodenia s určením spôsobu prania a čistenia a jej značkovanie.
09	Obsluha zariadení na chemické čistenie odevov, pranie a odstreďovanie bielizne vrátane prípravy pracích, bieliacich, dezinfekčných, avivážnych a ostatných roztokov.
10	Žehlenie bielizne a pracovných odevov na viacvalcových žehliacich strojoch vrátane ručného dožehľovania a skladania.
11	Upratovanie, umývanie a dezinfekcia podlahy a stien kobiek a spaľovní, krematórií, manipulačných priestorov, obradnej siene, chladiacich priestorov, sociálneho zariadenia a katafalku.
12	Úprava hrobových miest, polievanie kvetov, udržiavanie čistoty cintorínskych zariadení, hrobov, kobiek, odvážanie odpadu, vykopávanie jamiek na ukladanie urien a pre vsyp popola.
13	Bežná oprava a údržba odevov, bielizne alebo obuvi.
14	Základná hygienická úprava vlasov, fúzov a brady.

2. 03. Pracovné činnosti z okruhu manipulácie
01	Samostatný príjem, skladovanie, ošetrovanie a výdaj výrobkov a materiálov vrátane vedenia evidencie.
02	Nakladanie a skladanie prepravovaných hmôt, výrobkov alebo tovaru na motorové vozidlo a z vozidla.
03	Obsluha skladových mechanizačných prostriedkov.
04	Vedenie a bežná údržba zvereného motorového vozidla (napr. multikára, plošinový motorový vozík, malotraktor) s príslušným osvedčením.
05	Zavesovanie (odpútavanie) bremien na žeriav rôznymi spôsobmi vrátane bremien nepravidelných tvarov pomocou hákov, klieští, plošín a viazakov vrátane bežnej údržby závesných prostriedkov.

2. 04. Pracovné  činnosti z  okruhu  obsluhy, remeselného, opravárskeho  a údržbárskeho výkonu prác
01	Obsluha jednoduchého strojného zariadenia (napr. sušička, odstredivka, odmasťovacie zariadenie).
02	Pomocný výkon práce pri obsluhe aktivačných nádrží, usadzovačov, čerpadiel a potrubí pri biologickom čistení odpadových vôd.
03	Pomocný výkon práce pri obsluhe a údržbe energetických alebo vodohospodárskych zariadení.
04	Pomocný výkon práce v autodielni.
05	Pomocný výkon práce v tlačiarni.
06	Demontáž akumulátorových batérií, čistenie a konzervovanie povrchu článkov.
07	Jednoduchý kováčsky výkon práce (napr. ručné kovanie, ohýbanie, ostrenie a kalenie náradia).
08	Jednoduchý ručný zámočnícky výkon práce (napr. ručné rezanie tenkostenného profilu, spojovanie dielcov skrutkovaním, ohýbanie materiálu za studena).
09	Jednoduchý zámočnícky výkon práce (napr. vŕtanie, brúsenie, zhotovovanie jednoduchej súčiastky).
10	Jednoduchý klampiarsky výkon práce v dielňach (napr. ručné a strojové strihanie tabuľového plechu, ohýbanie, vŕtanie a vystužovanie plechu, nitovanie a spájanie dielcov).
11	Rozkresľovanie konštrukčných podkladov podľa pokynov.
12	Prípravná a montážna práca pri montážach a opravách výťahov, spolupráca pri osadzovaní a opravách výťahového stroja, nastavenie kabíny, zavesenie nosných lán, montáž alebo oprava jednoduchých prevodových skríň, navíjacích bubnov alebo montáž a zapojenie jednoduchých elektrických prístrojov ako koncových vypínačov, drevených spínačov a pod.
13	Základná maliarska práca (napr. príprava základného materiálu, sadrovanie, umývanie starých malieb, čistenie malieb čistiacou hmotou).
14	Prvé a druhé poťahovanie drobného nábytku, okenných rámov a krídiel gitom.
15	Vkladanie alebo odoberanie a ukladanie materiálu pri všetkých drevoobrábacích strojoch alebo dopravných pásoch so súčasným účelovým triedením.
16	Inštalačný a kúrenársky výkon práce (napr. príprava dielcov potrubia, armatúr, rozoberanie potrubia pre ďalšie použitie).
17	Izolatérsky výkon práce (napr. príprava izolačného materiálu, zhotovovanie rôznych druhov rovných izolačných vložiek).
18	Sklenársky výkon práce (napr. zasklievanie bežných konštrukcií) v dielni.
19	Jednoduchý tesársky výkon práce (napr. zhotovovanie provizórneho oplotenia, murárskych kôz, lešenárskych podláh, jednoduchých debniacich dielcov).
20	Jednoduchý murársky alebo maliarsky výkon práce (napr. vyrovnávanie podkladov stierkovými hmotami, dodatočné osadenie drobných stavebných predmetov, komínových dvierok, ventilačných mriežok, konzol).
21	Obsluha a bežná údržba stavebných mechanizmov (napr. miešacích súprav na výrobu jedného druhu zmesi) alebo demontáž jednoduchších agregátov, strojov a zariadení.
22	Jednoduchý kamenársky výkon práce (napr. ručné štiepanie bridlicových dosiek), dlažbová a obkladová práca.
23	Jednoduchý betonársky výkon práce (napr. miešanie zmesi, výroba záhradných obrubníkov, dlaždíc).
24	Jednoduchý stolársky výkon práce (napr. pripravovanie lignátu, sololitu, priskrutkovanie drobného kovania na rámy).
25	Rovnanie, strihanie a ohýbanie betonárskej ocele podľa výkresu výstuže s výberom materiálu.
26	Bodové zváranie časti výstuže so zostavením podľa výkresu.
27	Základný výkon frézarskej práce na jednoduchých dielcoch v dielenskej tolerancii.
28	Sústruženie jednoduchého puzdra s presnosťou IT 12 na nastavenom revolverovom sústruhu.
29	Sústruženie povrchov, čiel a zrážanie hrán čapov s presnosťou IT 12 na hrotovom sústruhu.
30	Rezanie nekovových materiálov všetkého druhu alebo rezanie a rozbrusovanie kovových materiálov s priemerom do 40 mm alebo prierezom do 1 250 mm2, strihanie plechov na tabuľových nožniciach na doraz.
31	Ručné brúsenie na stojanových brúskach rovných alebo mierne zaoblených plôch s rozmerom do 10 000 mm2 alebo dĺžkou dielcov do 400 mm, kefovanie a leštenie dielcov veľkosti opracovanej plochy do 10 000 mm2 alebo dielca s dĺžkou do 800 mm.
32	Zhotovovanie konzol, príchytiek, strmeňov, opierok a pod. vrátane rozmeriavania východiskového materiálu, delenie, rovnanie, vŕtanie, brúsenie, pilovanie a pod.
33	Odporové zváranie na lisoch, vysokofrekvenčné spájkovanie.
34	Zváranie na tupo s kontrolou na tesnosť alebo deštrukčnou skúškou.

2. 05. Pracovné činnosti z  okruhu pôdohospodárstva
01	Výsadba a ošetrovanie bežných druhov kvetín a rastlín vrátane ručnej prípravy pôdy.
02	Odborný ručný výkon práce v záhradách, sadoch, lesoch, verejnej a inej zelene s použitím bežného náradia.
03	Výkon práce s drobnými mechanizmami pri údržbe a tvorbe záhrad, sadov, lesov, verejnej a inej zelene.
04	Ručné ukladanie a vykladanie alebo rozhadzovanie kompostu, zeminy, maštaľného hnoja, priemyselných hnojív a pod.
05	Pomocný výkon práce pri chove, ošetrovaní a kŕmení zvierat.
06	Ošetrovanie a chov hydiny v úžitkových malochovoch.
07	Sledovanie krmív, návoz krmiva, vyskladňovanie síl, výber kŕmnych miest, vyčistenie, označenie a dezinfekcia.
08	Ručná príprava pôdy pri zakladaní alebo prevádzke lesných škôlok (napr. hlboké prekopávanie, planírovanie, rigolovanie, rýľovanie, úprava záhonov, chodníkov, priekop).
09	Vysádzanie ovocných drevín vrátane úpravy koreňov bez rezu koruny.
10	Mechanický výkon prác pri príprave pôd.

3. Pracovná tarifa
Kvalifikačný predpoklad: stredné odborné vzdelanie, úplné stredné odborné vzdelanie alebo vyššie odborné vzdelanie, a ak to vyžaduje samostatný výkon prác, tak aj odborná spôsobilosť1)

3. 01. Pracovné činnosti z okruhu stravovania
01	Obsluha viacúčelového veľkokapacitného kuchynského stroja alebo viac jednoúčelových veľkokapacitných kuchynských strojov na výrobu jedál, obsluha veľkokapacitných chladiacich alebo mraziacich zariadení.
02	Výroba a výdaj bežných druhov teplých jedál alebo zložitých jedál studenej kuchyne a výroba polotovarov z predspracovaných surovín na prípravu hlavných jedál.

3. 02. Pracovné činnosti z okruhu ubytovania, upratovania a čistenia
01	Šitie, oprava a úprava pracovných odevov, šatstva alebo bielizne.
02	Pletenie na mechanických strojoch (napr. typu WERA-U, DERA-B).
03	Strojové žehlenie odevov na lisoch, ručné žehlenie šiat, hodvábnych výrobkov, individuálnych spoločenských šiat vrátane zložitého tvarovania tkanín (plisovanie) aj na strojoch.

3. 03. Pracovné činnosti z okruhu manipulácie
01	Ručný presun hmôt, polotovarov a výrobkov s hmotnosťou nad 50 kg.
02	Vedenie a údržba kolesových traktorov s prívesom pri doprave.
03	Vedenie motorových vozíkov s prídavnými a doplnkovými zariadeniami a mechanizmami (napr. so zahrňovacou radlicou, žeriavovým hákom, klieštinami, s hydraulickým drapákom) na viacúčelové používanie.

3. 04. Pracovné  činnosti z  okruhu  obsluhy, remeselného, opravárskeho  a údržbárskeho výkonu prác
01	Obsluha umývacieho tunela, šampónovanie, pastovanie a leštenie povrchu karosérie, podvozkov a motorov motorových vozidiel a odstraňovanie závad vzniknutých pri umývaní (napr. zaplavenie karburátora alebo zapaľovania vodou).
02	Čistenie odpadových nádrží a obsluha čistiarne odpadových vôd.
03	Základný údržbársky výkon práce.
_______________________
1) Napríklad vyhláška Slovenského úradu bezpečnosti práce č. 74/1996 Z.z. na zaistenie bezpečnosti a ochrany zdravia pri práci, bezpečnostných, tlakových, zdvíhacích, elektrických a plynových technických zariadení a odbornej spôsobilosti.
04	Obsluha drviacich, strihacích, mlecích a lisovacích strojov a liniek vrátane nastavenia, kontrola kvality na expedícii.
05	Kováčsky výkon práce (napr. strojové zhotovovanie kováčskych výrobkov).
06	Stolársky, lakovnícky a murársky údržbársky výkon práce.
07	učné čistenie kanalizačných sietí.
08	Ručné čistenie, dezinfekcia a obsluha jednoduchých vodárenských zariadení.
09	Bežná oprava mechanických sejacích a iných poľnohospodárskych strojov vrátane nastavenia.
10	Hobľovanie reziva, prírezov, lisov a veľkoplošných materiálov na hrúbkovacích troj alebo štvorstranných hobľovačkách a rovinných frézach vrátane nastavenia.
11	Výroba, oprava a montáž klampiarskych výrobkov (napr. odpadové rúry, oplechovanie rovných plôch).
12	Stolársky výkon práce (napr. ručná úprava osadzovaných stolárskych výrobkov, montáž líšt, dosiek, krytov na stavbách).
13	Zhotovovanie rámového oplotenia, pevných okien, oplechovanie dverí a pod.
14	Lešenársky výkon práce (napr. stavba a rozoberanie všetkých druhov ochranných lešení do 10 m výšky a ohradení).
15	Samostatný výkon prác pri obsluhe a údržbe energetických zariadení.

3. 05. Pracovné činnosti z  okruhu pôdohospodárstva
01	ýsadba a ošetrovanie okrasných kríkov alebo ovocných kríkov a stromov vrátane úpravy koreňov a nadzemných častí.
02	Výsadba ovocných drevín vrátane úpravy koreňov, nadzemných častí a ďalších prác.
03	Príprava a kultivovanie pôdy malou mechanizáciou na zakladanie trávnikov, kvetinových záhonov, trvaliek, liečivých rastlín a pod.
04	Výsev semien sejacím strojom (napr. kvetín, zeleniny).
05	Rozmetanie priemyselných hnojív a maštaľných hnojív.
06	Vláčenie, smykovanie a ostatná predsejbová príprava pôdy, technický záber náradia do 6 m.
07	Mechanizovaná práca v sadoch (napr. bránenie medzi riadkami, dopravná práca).
08	Obsluha techniky, pohyb a práca mimo spevnených komunikácií a plôch a tvorba záhrad, sadov, lesov, verejnej a inej zelene.
09	Ošetrovanie výkrmného dobytka, jalovíc a teliat v maštaliach bez mechanizácie.
10	Ošetrovanie ošípaných, baranov a oviec v úžitkových chovoch.
11	Základný výkon práce pri ošetrovaní zvierat podľa pokynov.
12	Kŕmenie a ošetrovanie ťažných koní, ošetrovanie postrojov, prívesných zariadení a vozov, spolupráca pri kovaní a preprave koní.

3. 06. Pracovné činnosti z okruhu administratívnych a administratívno-technických prác.
01	Vybavovanie korešpondencie podľa pokynov alebo podľa všeobecných         postupov.
	02 Vedenie evidencie, záznamov, kartoték alebo protokolov.

4. Pracovná tarifa
Kvalifikačný predpoklad:  bakalárske vzdelanie alebo vysokoškolské vzdelanie 

4. 00. Spoločné pracovné činnosti
02	Preklady z cudzieho jazyka do slovenského jazyka a naopak.
03	Diagnostická a prevetívno-liečebná činnosť vykonávaná lekárom pod vedením lekára so špecializáciou v príslušnom odbore.
04	Asistencia pri diagnostických činnostiach spojených s poskytovaním zdravotnej starostlivosti a pri spracovávaní analytických hodnotení vykonávaných iným odborným zamestnancom.

	Príloha č. 3 
k nariadeniu vlády č.       /2002 Z.z.

Stupnica pracovných taríf
pre obvinených a odsúdených zaradených do práce
(v Sk mesačne)

Pracovný stupeň	Počet rokov odbornej praxe	Stupnica pracovných taríf	
		1	2	3	4	
1	do 5 rokov	3.240	3.520	3.820	6.250	
2	do 10 rokov	3.390	3.670	3.990	6.520	
3	nad 10 rokov	3.530	3.830	4.160	6.790	

	Príloha č. 4 
k nariadeniu vlády č.       /2002 Z.z.

Stupnica pracovných taríf
pre obvinených a odsúdených zaradených do práce
(v Sk za hodinu)

Pracovný stupeň	Počet rokov odbornej praxe	Stupnica pracovných taríf	
		1	2	3	4	
1	do 5 rokov	17,50	19,00	20,70	33,80	
2	do 10 rokov	18,30	19,90	21,60	35,30	
3	nad 10 rokov	19,10	20,70	22,50	36,70	

D Ô V O D O V Á  S P R Á V A

A. Všeobecná časť

Podľa § 29 ods. 1 a § 29a ods. 5 zákona č. 59/1965 Zb. o výkone trestu odňatia slobody v znení zákona č. ......../2002 Z.z. sa splnomocňuje vláda Slovenskej republiky nariadením ustanoviť výšku pracovnej odmeny a podmienky jej poskytovania pre odsúdených zaradených do práce a na výkon iných prospešných prác mimo ústavu počas výkonu trestu odňatia slobody (ďalej len „výkon trestu“). Taktiež podľa § 16 ods. 3 zákona č. ....../2002 Z.z., ktorým sa mení a dopĺňa zákon Národnej rady Slovenskej republiky č. 156/1993 Z.z. o výkone väzby sa vláda Slovenskej republiky splnomocňuje nariadením ustanoviť výšku pracovnej odmeny a podmienky jej poskytovania pre obvinených zaradených do práce vo výkone väzby a odsúdených vo výkone trestu odňatia slobody.

Podľa platnej právnej úpravy v súčasnosti existujú tri spôsoby zamestnávania obvinených vo výkone väzby alebo odsúdených vo výkone trestu:
a) vo vnútorných prevádzkach v ústavoch na výkon väzby, ústavoch na výkon trestu odňatia slobody, nemocnici pre obvinených a odsúdených a ústave na výkon trestu odňatia slobody pre mladistvých (ďalej len „ústav"),
b)  v strediskách vedľajšieho hospodárstva ústavu,
c) u právnických osôb na základe zmluvy o zaradení obvinených alebo odsúdených   do práce s rešpektovaním podmienok, ktoré sú uvedené v čl. 2 ods. 2 písm. c) oznámenia Federálneho ministerstva zahraničných vecí č. 506/1990 Zb. o dojednaní dohovoru o nútenej alebo povinnej práci.

V súčasnosti sa však fakticky odsúdení zaraďujú do práce len vo vnútorných prevádzkach ústavov a v strediskách vedľajšieho hospodárstva ústavov.

Výška pracovnej odmeny obvinených a odsúdených sa v súčasnosti určuje podľa zákona č. 143/1992 Zb. o plate a odmene za pracovnú pohotovosť v rozpočtových a niektorých ďalších organizáciách a orgánoch v znení neskorších predpisov, nariadenia vlády Slovenskej republiky č. 249/1992 Zb. o platových pomeroch zamestnancov rozpočtových a niektorých ďalších organizáciách a orgánov v znení neskorších predpisov a podľa plnenia výkonu normovaných prác. Podmienky zaraďovania obvinených a odsúdených do tarifných tried podľa zložitosti vykonávaných pracovných činností v závislosti od náročnosti a kvalifikácie sú však určené len interným predpisom zboru, ktorý je z hľadiska právnej sily nepostačujúci.

Účelom predkladaného návrhu je ustanoviť vzhľadom na značné osobitosti zamestnávania obvinených vo výkone väzby a odsúdených vo výkone trestu jednotný a prehľadný spôsob poskytovania výšky pracovnej odmeny podľa vykonávanej práce a odpracovanej doby alebo podľa normy spotreby práce.

Navrhuje sa zásadná systémová zmena v tom, že odmeňovanie obvinených alebo odsúdených, ktorí sú zaradení do práce bude vychádzať z osobitného nariadenia vlády Slovenskej republiky. Takýto všeobecne záväzný právny predpis však dodnes neexistoval. Od roku 1992 sa v Zbore väzenskej a justičnej stráže (ďalej len „zbor“) používa alternatívne na odmeňovanie obvinených a odsúdených nariadenie vlády Slovenskej republiky č. 249/1992 Zb. v znení neskorších predpisov, podľa ktorého sú odmeňovaní pracovníci rozpočtových a príspevkových organizácií. Podľa návrhu tohto nariadenia vlády pritom sa neuplatňuje u obvinených a odsúdených minimálna mzda. 

Navrhuje sa, aby základom pre ohodnotenie výkonu prác obvinenými alebo odsúdenými bolo zaradenie týchto prác do štyroch pracovných taríf, ktoré vychádzajú z dosiahnutého vzdelania obvinených alebo odsúdených.
Predkladaný návrh nariadenia vlády SR je v súlade s Ústavou SR, zákonmi a medzinárodnými zmluvami, ktorými je Slovenská republika viazaná.
Návrh nariadenia vlády SR nebude mať žiadny negatívny finančný, ekonomický ani enviromentálny vplyv, ani vplyv na zamestnanosť.

DOLOŽKA  ZLUČITEĽNOSTI
právneho predpisu s právom Európskych spoločenstiev a právom Európskej únie

1.	Navrhovateľ právneho predpisu: vláda SR.

2.	Názov návrhu právneho predpisu: návrh nariadenia vlády Slovenskej republiky o výške pracovnej odmeny a podmienkach jej poskytovania obvineným a odsúdeným, výške peňažnej odmeny za výkon iných prospešných prác a podmienkach jej poskytovania odsúdeným.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu právneho predpisu nie je prioritnou oblasťou aproximácie podľa čl. 70 Európskej dohody o pridružení, podľa Národného programu pre prijatie acquis communautaire, podľa Partnerstva pre vstup, podľa Bielej knihy a podľa výsledkov rokovaní pri screeningu. Návrh zákona, na základe ktorého je predkladaný tento právny predpis, je súčasťou Plánu legislatívnych úloh vlády Slovenskej republiky na rok 2001.
b)	Problematika návrhu právneho predpisu nie je predmetom záväzku vyplývajúceho z negociačných pozícií.

4.	Problematika návrhu právneho predpisu je upravená v 
a)	čl. 6 ods. 2 Zmluvy o Európskej únii, ktorý ustanovuje, že únia rešpektuje práva zabezpečené Európskym dohovorom o ochrane ľudských práv a základných slobôd z roku 1950 ako všeobecne právne princípy,
b)	čl. 141 ods. 1 Zmluvy o založení Európskych spoločenstiev v jej amsterdamskom znení, ktorý ustanovuje zásadu rovnakej odmeny mužom a ženám za rovnakú prácu alebo prácu rovnakej hodnoty.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná.

6.	Gestor (spolupracujúce rezorty): bezpredmetné.

7. Účasť expertov pri príprave návrhu právneho predpisu: bez účasti.

B. Osobitná časť

K § 1

	Ustanovuje sa okruh osôb, na ktoré sa vzťahuje nariadenie vlády z hľadiska odmeňovania pri zaradení do práce.

K § 2

Vzhľadom na odlišnosti právneho postavenia obvineného alebo odsúdeného oproti zamestnancovi v pracovnom pomere alebo v obdobnom pracovnom vzťahu sa ustanovujú všeobecné podmienky pre priznávanie všetkých peňažných zložiek pracovnej odmeny obvineného alebo odsúdeného zaradeného do práce, ktoré mu ústav môže za mesačné obdobie priznať.

K § 3

Stanovujú sa štyri pracovné tarify zaraďovania obvinených alebo odsúdených do práce v súlade s charakteristikami vykonávanej práce, s ohľadom na jej náročnosť, mieru zložitosti, zodpovednosti, množstva, námahy a záťaže pri jej vykonávaní a v prílohe 3 a 4 sa určuje výška pracovnej tarify, vrátane pracovných stupňov. Navrhuje sa, aby úroveň odmeňovania výkonu práce obvinených alebo odsúdených na začiatku vychádzala z prílohy 2 nariadenia vlády Slovenskej republiky č. 249/1992 Zb. v znení neskorších predpisov s účinnosťou od 1. 7. 2001, t.j. u výkonu prác ktoré si vyžadujú len poučenie v 1. pracovnej tarife na úrovni 1. platovej triedy vo výške 3.240,- Sk. Pri výkone prác ktoré si vyžadujú len zaučenie alebo odborné školenie sa navrhuje úroveň odmeňovania v 2. pracovnej tarife na úrovni 2. platovej triedy vo výške 3.520,- Sk. Pri výkone prác, ktoré si vyžadujú minimálne výučný list až po vyššie odborné vzdelanie sa navrhuje úroveň odmeňovania v 3. pracovnej tarife na úrovni 3. platovej triedy vo výške 3.820,- Sk. Pri výkone prác, ktoré si vyžaduje absolvovanie minimálne bakalárskeho vzdelania, sa navrhuje úroveň odmeňovania v 4. pracovnej tarife na úrovni terajšej 8. platovej triedy vo výške 6.250,- Sk. Pritom sa predpokladá používať túto možnosť len vo výnimočných prípadoch, ak ústav nemá dočasne kvalifikovaného príslušníka alebo občianskeho zamestnanca zboru a tento stav nestrpí odklad.

Vzhľadom na charakter pomocných prác vykonávaných obvinenými alebo odsúdenými sa v návrhu predpokladá použiť len tri pracovné stupne u všetkých pracovných taríf s tým, že sa navrhuje započítateľnú prax zohľadňovať odstupňovane po piatich rokoch. Obligatórne sa navrhuje obvineným alebo odsúdeným priznať v súlade s katalógom pracovných činností podľa prílohy 2 len prvý pracovný stupeň príslušnej pracovnej tarify. V prípade, že obvinený alebo odsúdený písomne preukáže, že jeho odborná prax v danom odbore činnosti je dlhšia ako päť rokov alebo desať rokov, bolo by mu možné podľa návrhu priznať tretiu alebo štvrtú pracovnú tarifu, vrátane príslušného pracovného stupňa.

Súčasne sa určuje pravidlo, že výška takto stanovenej pracovnej odmeny obvineného alebo odsúdeného je priamo úmerná dĺžke skutočne odpracovaného fondu pracovného času v porovnaní so stanoveným fondom pracovného času v príslušnom kalendárnom mesiaci, do ktorého je nutné zahrnúť aj dobu platených sviatkov (ďalej len „fond pracovného času); ak tento nebol odpracovaný, pracovná odmena sa primerane kráti.

K § 4

Ústav môže na výkon prác obvinených alebo odsúdených určiť výkonové normy práce; pritom musí dodržať rovnaké pravidlá na určovanie výkonu normovaných prác ako pre zamestnancov v pracovnom pomere alebo v obdobnom pracovnom vzťahu. Ak obvinený alebo odsúdený vlastným zavinením nesplnil výkonovú normu práce, kráti sa mu jeho pracovná tarifa.

K § 5

Ustanovuje sa, že obvinenému alebo odsúdenému nepatrí pracovná odmena za chybnú prácu alebo nepodarok. Ak obvinený alebo odsúdený chybnú prácu alebo nepodarok nezavinil, patrí mu pracovná odmena ako za bezchybnú prácu.

K § 6

Navrhuje sa, aby aj obvinený alebo odsúdený mal za prácu nadčas v strediskách vedľajšieho hospodárstva ústavu nárok na finančné zvýhodnenie. Podľa návrhu sa nerozlišuje, v akých dňoch (pracovný deň, sobota, nedeľa alebo sviatok) prácu nadčas v strediskách vedľajšieho hospodárstva ústavu vykonáva, finančné zvýhodnenie sa navrhuje v rovnakej výške, ako je stanovené v podnikateľskej sfére, t.j. 25 %. Vzhľadom na časté zmeny v zaraďovaní obvineného alebo odsúdeného do práce v priebehu kalendárneho mesiaca sa navrhuje, aby základom pre výpočet jeho pracovného zvýhodnenia bolo 25 % z hodinového priemeru pracovnej tarify v Sk za kalendárny mesiac, v ktorom obvinený alebo odsúdený prácu za nadčas odpracoval. Navrhuje sa sčítavanie zlomkov hodín odpracovaných v rámci nadčasu počas kalendárneho mesiaca. Práca nadčas je neprípustná, ak odsúdený neodpracoval ustanovený fond pracovného času v príslušnom kalendárnom mesiaci pri 40 hodinovom pracovnom týždni bez prestávky na odpočinok a jedenie (§ 91 ods. 5 Zákonníka práce). Ďalej sa navrhuje, aby za prácu nadčas u odsúdených a obvinených, zaradených do práce vo vnútorných prevádzkach ústavu mohlo byť poskytované len náhradné voľno.

K § 7 až 10

Navrhuje sa, aby bolo obvinenému alebo odsúdenému priznané za prácu v sobotu, v nedeľu, vo sviatok, v noci a za prácu v sťaženom a zdraviu škodlivom pracovnom prostredí primerané pracovné zvýhodnenie a pri jeho priznávaní sa postupovalo rovnako ako podľa odôvodnenia k § 6.

K § 11

Ohodnotenie vyššieho výkonu práce obvineného alebo odsúdeného má motivačný charakter z hľadiska dosiahnutia vyššieho pracovného výkonu v požadovanej kvalite. Navrhuje sa pritom percentuálny limit ohodnotenia práce vykonávanej obvineným alebo odsúdeným diferencovať v závislosti od percentuálneho prekročenia výkonovej normy práce. Zároveň sa navrhuje určiť termín najskoršieho priznania ohodnotenia práce. Výnimkou je návrh na zhodnotenie prekročenia normovaných prác s tým, že ohodnotenie možno priznať ihneď, ak sú splnené stanovené podmienky. Zároveň sa v návrhu umožňuje riaditeľovi ústavu priznať na základe predložených odôvodnených písomných návrhov zo strany príslušných podriadených na ohodnotenie práce aj odsúdených a obvinených zaradených vo vnútorných prevádzkach ústavu alebo za kvalitne organizovanú prácu na pracovisku.

K § 12

Za účelom zabezpečenia jednotného postupu ústavov sa navrhuje, aby minister spravodlivosti Slovenskej republiky bližšie určil zoznam funkčných miest podľa vykonávaných pracovných činností obvinenými a odsúdenými v jednotlivých pracovných tarifách.

K § 13

Navrhuje sa ustanoviť najnižšiu výšku dohodnutej peňažnej odmeny, ktorú odsúdený musí pred rozdelením obdržať, pričom sa neprihliada, aký druh iných prospešných prác pre rozpočtovú organizáciu, príspevkovú organizáciu, grémium tretieho sektora alebo obec odsúdený mimo ústavu vykonáva. Peňažná odmena nesmie byť nižšia ako 50 % pracovnej tarify podľa § 3 ods. 3 písm. a); horná hranica dohodnutej peňažnej odmeny sa pritom nestanovuje. Odsúdenému nevznikajú za výkon iných prospešných prác mimo ústavu, okrem dohodnutej peňažnej odmeny, žiadne iné nároky, na ktoré by inak odsúdený zaradený do práce mal nárok (napr. dávky nemocenského poistenia, účasť na dôchodkovom zabezpečení, účasť na podpore v nezamestnanosti, prídavky k priznaným dávkam stravného limitu). Obvinenému sa neumožňuje vykonávať iné prospešné práce mimo ústavu.

K § 14 a 15
V spoločných, prechodných a záverečných ustanoveniach sa upravuje ako postupovať pri priznaní pracovnej odmeny obvineného alebo odsúdeného pred účinnosťou tohto nariadenia vlády a spôsob zaokrúhľovania.

Navrhuje sa, aby nariadenie vlády nadobudlo účinnosť 1. septembra 2002.